Hadley-cirkulation
Hadley-cirkulation er den del af den atmosfæriske cirkulation, som foregår i bælterne mellem ækvator og hhv. 30° n.br. og 30° s.br.
Cirkulationen skabes, ved at luften over ækvator stiger til vejrs pga. opvarmningen. Under tropopausen søger luften mod nord og mod syd. På grund af Corioliskraften afbøjes luften mod øst og synker samtidig ned i de subtropiske højtryksbælter.
Ved jordoverfladen blæser luften tilbage mod ækvator (fra højtryk mod lavtryk), men afbøjes igen og danner passatvindene. På den nordlige halvkugle bliver det nordøstpassaten og på den sydlige halvkugle sydøstpassaten.
Cirkulationen kaldes også for Hadleycellen